MICRO รอกำไรฟื้นตัวครึ่งหลังปี 2566
MICRO เป็นผู้ให้บริการสินเชื่อเช่าซื้อรถบรรทุกมือสอง หกล้อ, สิบล้อ, จักรยานยนต์ และสินเชื่อประเภทอื่นที่มีรถบรรทุกมือสองเป็นหลักประกัน
MICRO เป็นผู้ให้บริการสินเชื่อเช่าซื้อรถบรรทุกมือสอง หกล้อ, สิบล้อ, จักรยานยนต์ และสินเชื่อประเภทอื่นที่มีรถบรรทุกมือสองเป็นหลักประกัน
16 ธ.ค. 2565

คุณค่าบริษัท
บริษัท ไมโครลิสซิ่ง จำกัด (มหาชน) หรือ MICRO เป็นผู้ให้บริการสินเชื่อเช่าซื้อรถบรรทุกมือสอง (รถบรรทุกหกล้อ, รถบรรทุกสิบล้อ, รถจักรยานยนต์ และสินเชื่อประเภทอื่นที่มีรถบรรทุกมือสองเป็นหลักประกัน โครงสร้างรายได้ตามประเภทธุรกิจสิ้นไตรมาส 3/2565 1)รายได้ดอกเบี้ยจากสัญญาเช่าซื้อ 84.19% 2)รายได้ค่าธรรมเนียมและบริการ 15.08%
MICRO รายงานผลการดำเนินงานไตรมาส 3/2565 มีกำไรสุทธิ 7.8 ล้านบาท ลดลงสูงถึง 80.64% จากไตรมาส 3/2564 และลดลง 58.33% จากไตรมาส 2/2565 สาเหตุที่ผลประกอบการอ่อนแอโดยหลักมาจากคุณภาพสินทรัพย์ที่แย่ลง ทั้งขาดทุนจากการยึดรถและผลขาดทุนด้านเครดิตที่คาดว่าจะเกิดขึ้น (ECL) ที่ค่อนข้างสูง MICRO มีรายได้รวมไตรมาส 3/2565 อยู่ที่ 223.41 ล้านบาท เพิ่มขึ้น 37.72% เมื่อเทียบกับไตรมาส 3/2564 และเพิ่มขึ้น 7.12% จากไตรมาส 2/2565
โดยส่วนใหญ่เป็นรายได้ดอกเบี้ยรับจากสัญญาเช่าซื้อ ซึ่งเพิ่มขึ้นตามการเติบโตของพอร์ตสินเชื่อ และจากรายได้ค่าบริการและค่าธรรมเนียมจากประกันรถและประกันคุ้มครองวงเงินสินเชื่อ ด้านส่วนต่างรายได้ดอกเบี้ยสุทธิ (NIM) ปรับขึ้นมาที่ 12.8% ในไตรมาส 3/2565 จาก 12.3% ในไตรมาส 2/2565 จากพอร์ตสินเชื่อเช่าซื้อรถมอเตอร์ไซค์ซึ่งให้ผลตอบแทนสูง
ค่าใช้จ่ายในการดำเนินงานรวมไตรมาส 3/2565 อยู่ที่ 179.61 ล้านบาท เพิ่มขึ้นสูงถึง 90.49% เมื่อเทียบกับไตรมาส 3/2564 และเพิ่มขึ้น 17.1% เมื่อเทียบกับไตรมาส 2/2565 เนื่องมาจาก 1)ค่าใช้จ่ายในการขายและบริหารไตรมาส 3/2565 อยู่ที่ 81.41 ล้านบาท เพิ่มขึ้น 72.22% เมื่อเทียบกับไตรมาส 3/2564 และเพิ่มขึ้น 7.09% เมื่อเทียบกับไตรมาส 2/2565 สาเหตุหลักจากการเพิ่มขึ้นของจำนวนพนักงานสินเชื่อในบริษัทย่อยเพื่อขยายสินเชื่อตามแผนธุรกิจ อีกทั้งการเพิ่มขึ้นของค่าใช้จ่ายในการติดตามหนี้
2)ผลขาดทุนด้านเครดิตที่คาดว่าจะเกิดขึ้น (ECL) ไตรมาส 3/2565 อยู่ที่ 98.2 ล้านบาท เพิ่มสูงขึ้น 108.49% จากไตรมาส 3/2564 ที่ 47.01 ล้านบาท และเพิ่มขึ้น 26.94% จากไตรมาส 2/2565 ที่ 77.36 ล้านบาท ซึ่งเกิดจากการตั้งสำรองส่วนเพิ่มจากการด้อยค่าของลูกหนี้ตามสัญญาเช่าซื้อ และการตัดหนี้สูญ รวมถึงสาเหตุจากจำนวนรถยึดที่เพิ่มมากขึ้น ส่งผลให้ยอดสินเชื่อด้อยคุณภาพ (NPL Gross) ไตรมาส 3/2565 เพิ่มสูงขึ้น 6% จากไตรมาส 2/2565 มาที่ 220.48 ล้านบาท ด้านอัตราส่วนสินเชื่อด้อยคุณภาพต่อสินเชื่อรวม (NPL Ratio) ไตรมาส 3/2565 อยู่ที่ 4.61% ขยับสูงขึ้นจากไตรมาส 2/2565 ที่ระดับ 4.58%
ส่งผลให้พอร์ตสินเชื่อรวมเมื่อสิ้นไตรมาส 3/2565 เติบโตช้าลงที่ระดับ 5.3% จากไตรมาส 2/2565 เมื่อเทียบกับไตรมาส 2/2565 ที่ขยายตัว 10% จากไตรมาส 1/2565 ส่วนอัตราส่วนค่าใช้จ่ายจากการดำเนินงานอื่น ๆ ต่อรายได้จากการดำเนินงานสุทธิ (Cost to Income Ratio) ไตรมาส 3/2565 อยู่ที่ 44.1% ขยับสูงขึ้นเมื่อเทียบกับไตรมาส 3/2564 ที่ระดับ 32.6% จากค่าใช้จ่ายที่สูงขึ้นในการติดตามหนี้ และค่าใช้จ่ายในการดำเนินงานของบริษัทไมโครพลัสลิสซิ่ง
ด้านต้นทุนทางการเงินรวมสำหรับไตรมาส 3/2565 เพิ่มขึ้น 126.9% เมื่อเทียบกับไตรมาส 3/2564 และเพิ่มขึ้น 13.52% เมื่อเทียบไตรมาส 2/2565 เนื่องจากการเพิ่มขึ้นของหนี้ที่มีภาระดอกเบี้ย จากเงินกู้ยืมสถาบันการเงินและการออกหุ้นกู้
บล.ฟินันเซีย ไซรัส ระบุว่า MICRO จะต้องใช้เวลาอย่างน้อย 1-2 ไตรมาสในการแก้ปัญหาคุณภาพสินทรัพย์ ซึ่งจะนำไปสู่การตั้งสำรองที่มากขึ้น นอกจากนี้คาดว่าไมโครพลัสลิสซิ่งจะยังมีขาดทุนสุทธิไปจนถึงครึ่งแรกของปี 2566 เนื่องจากค่าใช้จ่ายในการดำเนินงานที่สูงและการตั้งสำรองในช่วงเริ่มต้นธุรกิจ ดังนั้นคาดว่า MICRO จะมีผลการดำเนินงานที่อ่อนแอต่อเนื่องไตรมาส 4/2565 จนถึงครึ่งแรกปี 2566 จึงจะกลับมามีกำไรสุทธิได้ราว 45-50 ล้านบาทต่อไตรมาสในครึ่งปีหลัง
สำหรับการประเมินมูลค่า (Valuation) หุ้น MICRO ราคาปัจจุบัน (ราคาปิดวันที่ 6 ธ.ค. 2565 ที่ 4.36 บาท) ซื้อขายกันที่ P/E 32.84 เท่า ต่ำกว่าค่าเฉลี่ย P/E กลุ่มเงินทุนและหลักทรัพย์ที่ 20.99 เท่า ส่วนค่า P/BV ของหุ้น MICRO อยู่ที่ 2.08 เท่า สูงกว่าค่าเฉลี่ยของกลุ่มเงินทุนและหลักทรัพย์ที่ 2.49 เท่า
…
รายชื่อผู้ถือหุ้นใหญ่
รายชื่อกรรมการ